[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 12.1.2009

COM(2008) 911 окончателен

2007/0199 (COD)

СЪОБЩЕНИЕ НА ЕВРОПЕЙСКАТА КОМИСИЯ ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

общата позиция на Съвета за приемане на Регламент на Европейския парламент и на Съвета за оттегляне на Регламент (ЕО) № 1775/2005 относно условия за достъп до газопреносни мрежи

2007/0199 (COD)

СЪОБЩЕНИЕ НА ЕВРОПЕЙСКАТА КОМИСИЯ ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

общата позиция на Съвета за приемане на Регламент на Европейския парламент и на Съвета за оттегляне на Регламент (ЕО) № 1775/2005 относно условия за достъп до газопреносни мрежи

1. ПРЕДИСТОРИЯ

Предложението е предадено на Европейския парламент и Съвета (документ COM(2007)532 - 2007/0199(COD) на: | 19.9.2007 г. |

Становище на Европейския икономически и социален комитет, предоставено на: | 22.4.2008 г. |

Становище на Комитета на регионите, предоставено на: | 10.4.2008 г. |

Становище на Европейския парламент (на първо четене), предоставено на: | 09.7.2008 г. |

Обща позиция, одобрена с единодушие на: | [09.1.2009 г.] |

2. ЦЕЛ НА ПРЕДЛОЖЕНИЕТО НА КОМИСИЯТА

Предложението е част от третия законодателен пакет за вътрешния пазар на ЕС за газ и електричество („Трети пакет“), който включва две директиви и три регламента.

Основната цел на пакета е да въведе регулаторна рамка, необходима за пълно ефективно отваряне на пазара и за създаване на единен пазар на ЕС за газ и електричество, което е в интерес на гражданите и предприятията на Европейския съюз. Това ще подпомогне задържането на цените на възможно най-ниско равнище и ще повиши стандартите за предоставяне на услуги и за сигурност на доставките.

Тези цели ще бъдат постигнати чрез следните основни мерки:

- по-ефективно регулаторно наблюдение от страна на независими национални регулаторни органи;

- създаване на Агенция за подсигуряване на ползотворно сътрудничество между националните регулаторни органи и за вземане на решения по всички съпътстващи трансгранични проблеми;

- задължително сътрудничество между мрежовите оператори за хармонизиране на всички правила, свързани с транспортирането на енергия в Европа, и за сътрудничество в областта на инвестиционното планиране;

- ефективно разделяне на производството и на преноса на енергия, за да се избегнат каквито и да били конфликти на интереси, за да се насърчат инвестициите в мрежи и за да се предотврати всякакво дискриминационно поведение;

- повишена прозрачност и по-добро функциониране на пазара на дребно;

- повече солидарност и регионално сътрудничество между държавите-членки за подсигуряване на по-голяма сигурност на доставките.

3. БЕЛЕЖКИ ОТНОСНО ОБЩАТА ПОЗИЦИЯ

3.1. Общи бележки

Общите позиции, приети от Съвета по петте текста, съставляващи Третия пакет, съдържат всички основни елементи от предложението на Комисията, необходими за подсигуряването на доброто функциониране на вътрешния пазар за електричество и газ и в по-общ смисъл — за постигането на посочените по-горе основни цели. Следователно като цяло той може да бъде подкрепен от Комисията (вж. 3.2. по-долу).

Първото четене беше насочено към постигане на съгласие в рамките на Съвета. Поради това измененията, приети от Европейския парламент, не бяха официално включени в общата позиция. Преговорите в тази връзка ще бъдат проведени при второто четене. Някои от измененията, приети от Европейския парламент, обаче бяха взети под внимание в общата позиция (вж. 3.3. по-долу). Комисията смята, че някои от измененията, които не са обхванати, трябва да бъдат взети под внимание при второто четене (вж. 3.4. по-долу).

3.2. Конкретни бележки

Основните изменения спрямо предложението на Комисията включват:

3.2.1 Създаване и промяна на мрежови кодекси

Общата позиция променя предложението на Комисията относно процеса на създаване и промяна на мрежовите кодекси. Тя въвежда ново разбиране за рамковите насоки, подготвяни от Агенцията, които трябва да бъдат прилагани от операторите на преносни системи (ОПС) при разработването на европейски мрежови кодекси. (вж. 3.3. за оценка от Комисията)

3.2.2. План за инвестиции в мрежите

Комисията предложи ENTSOG (Европейската мрежа от оператори на преносни системи на газ) да разработва на всеки две години план за инвестиции в мрежи. Съветът промени това на незадължителен индикативен план за развитие на мрежите. (вж. 3.3. за оценка от Комисията)

3.2.3 Разходи за Европейската мрежа от оператори на преносни системи (ENTSO)

Съветът прибавя изискването регулаторните органи да одобряват разходите на ENTSO, ако те са разумни и пропорционални. Комисията може да приеме това изменение, ако се допълни, че това одобрение на разходите е ex ante, за да се избегне регулаторната несигурност за ОПС във връзка с компенсацията на разходите за участие в ENTSO.

3.2.4 Мита

Комисията предложи митата да бъдат определяни независимо за входните и изходните пунктове. Съветът включи двугодишен период за въвеждането на практика на това изискване от държавите-членки, който е приемлив за Комисията.

3.2.5 Прозрачност при използването на съоръженията за съхранение

Комисията предложи пълна прозрачност при използването на съоръженията за съхранение и за втечнен природен газ (ВПГ). Съветът измени този член, като отбеляза, че операторите на системите за съхранение могат да бъдат освободени от задължението за оповестяване на информация относно използваемостта на системите за съхранение, ако има един единствен потребител, ако това оповестяване може да нанесе щети на неговите търговски позиции и ако регулаторният орган даде съгласието си за неоповестяване. (вж. 3.3. за оценка от Комисията)

3.2.6 Насоки

Комисията предлага подробен списък на насоките, които обхващат вече съществуващите насоки, редица нови теми, както и насоки, които ще бъдат въз основа на мрежовите кодекси.

Съветът най-напред заличи всички изрични позовавания на насоки, които вече са посочени в списъка с мрежовите кодекси. Комисията може да се съгласи с избора на законодателна форма.

Съветът обаче е заличил някои възможности в насоките:

- Комисията предложи възможността за издаване на насоки за пазарите на дребно. Държавите-членки бяха помолени да определят процедури за обмен на данни и за промяна на доставчика, но Съветът прехвърли съответния член към директивата. В същото време той отхвърли възможността за издаване на насоки. Комисията може да се съгласи и на двете промени.

- Комисията предложи възможността за издаване на насоки за вторичните пазари за ВПГ и за съхранението. Съветът заличи тази възможност. Комисията смята това заличаване за неприемливо, тъй като вторичните пазари играят важна роля за оптимизирането на използването на инфраструктурата за пренос, съхранение и ВПГ и следователно правилата за тези три насоки биха могли да бъдат необходими и в бъдеще.

3.3. Аспекти на общата позиция, отразяващи измененията на Европейския парламент

Редица изменения от страна на Европейския парламент са отразени в общата позиция, било то буквално, било то по същество. Те са, както следва:

3.3.1 Правомощия на Агенцията за разработване на рамкови правила и кодекси

Както общата позиция на Съвета, така и измененията от Европейския парламент (изменение 50), променят предложението на Комисията относно процеса на създаване на мрежови кодекси. То въвежда ново разбиране за рамковите насоки, подготвяни от Агенцията, които трябва да бъдат прилагани от операторите на преносни системи (ОПС) при разработването на европейски мрежови кодекси.

Комисията поддържа идеята за по-ясно определена роля на Агенцията в процеса на създаване на правилата. Вместо да дава мнението си едва след изготвянето на кодекс от ОПС, Агенцията ще определя ex ante изискванията за кодексите под формата на рамкови насоки в конкретна област.

Европейският парламент също така предлага Агенцията да приема задължителни мрежови кодекси (изменение 51/rev), докато Съветът е на мнение, че само Комисията може да определя кодексите като задължителни. Комисията не може да подкрепи опита на Парламента да засили правомощията на Агенцията, тъй като това противоречи на решение на Европейския съд по делото Meroni, което постановява, че Комисията не може да делегира дискреционна власт на друг орган.

3.3. Консултации и мониторинг от страна на ENTSO

Както общата позиция, така и измененията на Европейския парламент променят предложението на Комисията относно консултациите от страна на ENTSO за газ. Общата позиция уточнява ролята на ENTSO в съпоставка с консултациите от страна на Агенцията. Изменението на Парламента (изменение 22) е в същия дух, но то е прекалено рестриктивно и не предоставя достатъчен обхват за консултациите и мониторинга от страна на ENTSO.

3.3.3 Прозрачност и поверителност

Комисията предложи пълна прозрачност при използването на съоръженията за съхранение и за втечнен природен газ. Съветът измени този член, като отбеляза, че операторите на системите за съхранение могат да бъдат освободени от задължението за оповестяване на информация относно използването на съоръженията, ако има един единствен потребител, ако това оповестяване може да нанесе щети на неговите търговски позиции и ако регулаторният орган даде съгласието си за неоповестяване. Парламентът предложи включването на член (изменение 42), който позволява на операторите по съхранението и по системата за втечнен природен газ да не оповестяват данни, ако това е в нарушение на принципа на конфиденциалност.

Според Комисията изменението от страна на Парламента не е достатъчно ограничително и дава превес на поверителността пред прозрачността, при все че конкурентният пазар изисква прозрачността да бъде правилото, а конфиденциалността — изключението. Изменението от страна на Съвета е приемливо за този конкретен случай на единствени потребители на съоръженията за съхранение, тъй като обикновено става въпрос за малки съоръжения за съхранение, които системните оператори управляват предимно за свои собствени нужди. Възможността за освобождаване от задълженията за прозрачност е правилно ограничена до случаи на единствени ползватели на съоръжения за съхранение, тъй като може да се предположи, че пазарът е наясно, че някои от тези (малки) съоръжения за съхранение имат само един ползвател. Следователно, оповестяването може да нанесе щети на тяхната търговска позиция на държател на капацитет за съхранение, особено ако конкурентите разработят съоръжения за съхранение на нови пазари.

3.4. Изменения от страна на Европейския парламент, одобрени от Комисията, но неподкрепени от Съвета

Комисията може да приеме, в някои случаи — след по-прецизна формулировка или редактиране, напълно или поне по-голямата част от измененията, приети от Парламента. Става дума за следните няколко основни въпроса.

3.4.1 Правомощия на Агенцията във връзка с инвестиционните планове

Съгласно общата опозиция ENTSO приема индикативен десетгодишен план за развитие на мрежата. Този план се разглежда от Агенцията, която може да предлага на Комисията и на ENTSO той да бъде променен. Европейският парламент предлага Агенцията да приеме задължителен план за мрежови инвестиции, разработен от ENTSO. Комисията не може да се съгласи Агенцията да получи дискреционна власт за приемане на задължителен инвестиционен план. Комисията би могла обаче да подкрепи възможността Агенцията да приема незадължителен инвестиционен план или да играе роля в хармонизирането на мониторинга на националните инвестиционни планове, във вида, в който са одобрени от националните регулаторни органи, и десетгодишния план за развитие на мрежата, разработен от ENTSO.

3.4.2 Правомощия на националните регулаторни органи

Парламентът предложи разширяване на правомощията на регулаторните органи, като засили тяхната роля при контрола на разпределянето на капацитети и на управлението на претоварването на инсталациите за съхранение и за втечнен природен газ (изменение 41), както и тяхната роля при прилагането на регламента (изменения 39, 46).

4. ЗАКЛЮЧЕНИЕ

Комисията е на мнение, че общата позиция запазва ключовите моменти в предложението на Комисията. Комисията смята, че по съществените въпроси общата позиция като цяло установява добър баланс и прави разумен компромис, който ще позволи гладкото функциониране на вътрешния пазар на газ и електричество. Комисията обаче е на мнение, че редица изменения, направени от Европейския парламент на първо четене, трябва да бъдат включени едва при второто четене.